text: De trænede og trænede og trænede. Og nu er de fløjet
  03 august 2015 kl. 08.30
  De sønderjyske storkeunger er nu fløjet fra reden.
  Efter mange uger nervøs basken har de to storkeunger nu forladt reden i Smedager ved Aabenraa.
  Nu venter en farlig tid for dem.
  - For en ung og utrænet stork, udgør et moderne landskab en mosaik af farer. Først og fremmest løber højspændingsledning på tværs af marker og enge. Disse kan være rene dræbere, når en stork flyver ind i dem. Dernæst er der de mange vindmøller, som også kan være skæbnesvangre at mødes med, siger Jess Frederiksen fra Storkene.dk
  - De næste par dage vil storkeungerne blive mere modige og sammen med deres forældre tage på længere udflugter, hvor de skal lære at gebærde sig og søge føde. Men går alting godt, vil storkeungerne drage sydpå i løbet af august måned. Sidste år blev det dog september, inden de sidste unger forlod Danmark, siger Jess Frederiksen.
  